སྦ་བཞེད་ལ་དཔེ་མི་འདྲ་བ་སྣ་ཚོགས་ཤིག་ཡོད་པ་དངོས་བདེན་རེད་ལ་དོགས་གནས་མང་པོ་ཞིག་ཀྱང་ཡོད་པ་རེད།ཡིན་ནའང་དེ་གཉིས་ཀྱི་ནང་དུ་ལོ་རྒྱུས་ཁུངས་དག་མང་པོ་གསལ་ཡོད་པ་དེ་ཡང་དངོས་ཡོད་རེད།ཆོས་འབྱུང་མཁས་པའི་དགའ་སྟོན་སོགས་སུའང་སྦ་བཞེད་ཁུངས་དག་དང་ལྷད་མ་གཉིས་ཡོད་པ་ལས།ཁུངས་མ་ནས་ཡིན་ཞེས་ལུང་དྲངས་པའི་ནང་དུ།རྒྱའི་ཆོས་པས་རང་སྲེག་བྱས་པ་འདི་དྲངས་ཡོད།མདོར་ན།རྒྱའི་བཙུན་པས་རང་སྲེག་བྱས་པའི་གནས་ཚུལ་འདི་བདེན་པ་མིན་ན།བདེན་པ་མིན་ཚུལ་ཡིག་ཆ་ཁུངས་ཐུབ་གཞན་དག་ལུང་དུ་དྲངས་ནས་ཁུངས་སྐྱེལ་གནང་དགོས་པ་ཞིག་རེད།ངེད་གཉིས་ཀྱིས་ཤེས་རིག་པར་ཁང་དང་བོད་ནས་སྤར་བའི་སྦ་བཞེད་སོགས་དང་།དེ་མིན་ཆོས་འབྱུང་ལོ་རྒྱུས་མང་པོར་བལྟས་པ་ཡིན།རང་སྲེག་གི་གནས་ཚུལ་འདི་བྱུང་མེད་པའི་ཁུངས་སྐྱེལ་ལྟ་ཅི།འདོད་ཚུལ་མི་མཐུན་པ་ཙམ་ཡང་མ་བརྙེད།